གསུམ།ཡང་འདིར་མངོན་པའི་ས་མིང་དང་མི་སྣ་གཞན་གྱིས་གླིང་གེ་སར་གྱི་རྟོགས་བརྗོད་ཀྱི་ཟློས་གར་མ་གཏོགས་གླིང་དུས་དངོས་མིན་པ་གསལ་བཤད་ཐུབ་པ།གླིང་གེ་སར་ནི་ལོ་རྒྱུས་པ་ཡོངས་གྲགས་ཀྱིས་བོད་ཀྱི་རབ་བྱུང་དང་པོའི་གོང་གི་དྲུག་ཅུའི་སྐོར་དུ་འཁྲུངས་པར་ངོས་འཛིན་མཁན་དང་།གནའ་དེང་གི་དཔྱད་བརྗོད་མང་ཤོས་ཤིག་གིས་རབ་བྱུང་དང་པོ་བགྲང་བྱ་བཅུ་གཉིས་པ་ས་སྟག་སྟེ།སྤྱི་ལོ༡༠༣༨ལ་འཁྲུངས་པར་བཞེད་པ་གཅིག་གྱུར་གྱིས་ཐག་གཅོད་ཀྱིན་ཡོད་པ་ཤུགས་ཆེ་ལ།ལྷག་པར་རླངས་སྟོན་གྱི་ལུང་བསྟན་བཞིན་དགུང་གྲངས་ཡང་བརྒྱད་ཅུའི་ནང་དུ་འདས་པར་བཞེད་པ་སྤྱི་མཐུན་ཡིན་ན།གཡུ་རོང་བསེ་རྫོང་དུ་གྲགས་པ་འདིའི་ས་མིང་གི་སྐབས་སུ་རྒྱ་ནག་ལྕགས་ཟམ་ཆེན་པོ་ཞེས་གསལ་བར་བསམ་ན།ལྕགས་ཟམ་ཞེས་ས་མིང་ཐོགས་དུས་ནི་ཕལ་ཆེར་གྲུབ་ཆེན་ཐང་སྟོང་རྒྱལ་པོའི་དུས་ཚུན་གྱི་མིང་ཞིག་ངེས་པར་དུ་ཡིན་དགོས་སྙམ་པ་དང་།ལྷག་པར་ལྡོང་གསེར་བའི་ཉི་འབུམ་དུ་ཟློས་པའི་གླུ་ནང་དུ།དཔལ་ས་སྐྱ་འོག་མིན་ཕོ་བྲང་ནསཿའགྲོ་མགོན་ཆོས་རྒྱལ་འཕགས་པ་ལཿའཁོར་རྒྱུད་རིམ་བུ་སློབ་འབུམ་ཚོས་སྐོརཿདུས་དེ་རིང་མི་འདིའི་རྒྱུད་བྱིན་རློབསཿཞེས་བོད་ཀྱི་རབ་བྱུང་བཞི་བའི་ཤིང་ལུག་སྟེ།སྤྱི་ལོ༡༢༣༥ལ་འཁྲུངས་པའི་དཔལ་ས་སྐྱའི་བླ་ཆེན་འགྲོ་མགོན་ཆོས་རྒྱལ་འཕགས་པ་ལ་གསོལ་བ་བཏབ་ཡོད་པ་དང་།དེ་བཞིན་དུ་གསེར་གྲུབ་ཆེན་བདུད་ལྷ་དཔའ་བོ་ཞེས་པའི་གླུ་ནང་དུ།གནས་དཔལ་རི་ཚེ་ཡི་བྲག་ཕུག་ནསཿགྲུབ་ཆེན་ཐང་སྟོང་རྒྱལ་པོ་མཁྱེནཿཞེས་གོང་དུ་བཤད་པའི་འགྲོ་མགོན་ཆོས་རྒྱལ་འཕགས་པ་གསལ་ཚུལ་སོགས་ལ་གཞིགས་ན།འདི་ཡང་བོད་ཀྱི་རབ་བྱུང་དྲུག་པའི་ལྕགས་གླང་།སྤྱི་ལོ༡༣༦༡ལོར་གཙང་ལ་སྟོད་དུ་སྐུ་འཁྲུངས་པའི་བརྩོན་འགྲུས་བཟང་པོའམ་གྲུབ་ཆེན་ལྕགས་ཟམ་པ་ཐང་སྟོང་རྒྱལ་པོ་ལ་གསོལ་བ་བཏབ་ཡིན་ངེས་པ་འདི་རིགས་ཀྱིས་གཞལ་ན་ཡང་།ལྡོང་གསེར་བའི་ཉི་འབུམ་གྱི་རྣམ་སྤྲུལ་ཞིག་གི་མཛད་རྣམ་ལ་སྦྱར་བ་ཡིན་ཟེར་ན་མ་གཏོགས།གླིང་རྗེ་གེ་སར་སྐྱེས་བུ་མཆོག་དང་ལྡོང་གསེར་བའི་ཉི་འབུམ་དར་ཡག་དངོས་ཀྱི་སྐུ་དུས་ཀྱི་མཛད་རྣམ་བརྗོད་པ་ཞིག་མ་ཡིན་པ་ནི་གསལ་བོར་མངོན་འདུག་སྙམ།འོ་ན་སྒྲུང་རྙིང་ཤོས་སུ་གྲགས་པའི་ལྷ་གླིང་གབ་ཙེ་དགུ་སྐོར་ན་ཡང་གྲུབ་ཆེན་ཐང་སྟོང་རྒྱལ་པོ་ཟེར་བ་ཞིག་བུད་མེད་དམ་ཟེར་ན།དེ་ནི་བདེན་མོད་གྲུབ་ཆེན་ཐང་སྟོང་རྒྱལ་པོ་ཟེར་བ་ཙམ་གྱིས་ལྕགས་ཟམ་པ་བརྩོན་འགྲུས་བཟང་པོ་ཡིན་དགོས་པའི་ངེས་པ་མེད་ཚུལ་ཕྲན་གྱིས་གཞན་དུ་བཤད་ཡོད་ལ།ལྷ་གླིང་གི་ནང་དུ་གྲུབ་ཆེན་དེའི་སྐོར་མང་ཙམ་མངོན་པར་བྱས་ཡོད་པར་གཞིགས་ན།སྒྲུང་མཁན་དེས་ཐང་སྟོང་རྒྱལ་པོ་ཟེར་བ་དེ་གྲུབ་པ་ཐོབ་པའི་སྐྱེས་བུ་ས་སྟོང་ཐང་སྟོང་ནས་ལྟ་བའི་རྒྱལ་པོའི་རང་ཞལ་སྐྱོང་མཁན་གྱི་རྣལ་འབྱོར་བ་ཞིག་ལ་ངོས་བཟུང་ཡོད་པ་མ་གཏོགས།ལྕགས་ཟམ་སོགས་མཛད་པ་རྣམ་ཐར་གྱི་ཟུར་ཙམ་ཡང་མངོན་པར་བྱས་མི་འདུག་པ་སོགས་ཀྱིས་ཤེས།ཡང་གཅིག་བསམ་ན་ལྷ་གླིང་སྐབས་ཀྱི་གྲུབ་ཆེན་ཐང་སྟོང་རྒྱལ་པོ་ཞུ་བ་ནི།རླངས་ཀྱི་གྲུབ་ཆེན་ཨ་མི་བྱང་ཆུབ་འདྲེ་བཀོལ་ལ་འབོད་པ་ཡིན་ནམ་སྙམ་པ་འདུག་མོད།ཕྱིས་སུ་དབྱེ་ཞིབ་མ་བྱས་པར་སྒྲུང་བ་རེ་རེ་གཉིས་རེས་གླིང་སྒྲུང་དུ་ཐང་སྟོང་རྒྱལ་པོ་ཞེས་རྒྱུན་འབྱམས་སུ་བྲིས་པ་གོར་མ་ཆགས།སྤྱིར་གླིང་གེ་སར་གྱི་སྒྲུང་ནི་བོད་ཡུལ་སྟོད་སྨད་བར་གསུམ་ནས་སྒྲིག་འཛུག་སོགས་མེད་པར་ལོ་ངོ་སྟོང་ལ་ཉེ་བའི་ནང་གང་འདོད་འདོད་དུ་བྲིས་པའི་དཔའ་བོའི་བསྟོད་པ་ཁོ་ནར་སོང་གཤིས་འདི་ཡིན་དང་འདི་མིན་གྱི་དབྱེ་བ་གཞི་ནས་བྱེད་རྒྱུ་མེད་མོད།འོན་ཀྱང་གཡུ་རོང་བསེ་རྫོང་ལྟ་བུ་ནི་གླིང་སྒྲུང་གི་སྤྱི་འགྲོས་ཀྱིས་ས་གནས་ག་གེ་མོའི་ལོ་རྒྱུས་གབ་ཏེ་བྲིས་པ་ཨེ་ཡིན་སྙམ་པའི་དཔྱད་སྒོ་འདུག་ན།འདི་རིགས་ལ་སྤྱིའི་ཆ་ནས་དབྱེ་ཞིབ་ཅུང་ཙམ་མ་བྱས་ཚེ་ཉེ་ལམ་གླིང་གེ་སར་དང་རྗེས་ཤུལ་ལ་ཞིབ་འཇུག་བྱེད་རྒྱུ་དྲན་མཁན་སྐོར་ཞིག་གིས་གཡུ་རོང་བསེ་རྫོང་ན་ཞེས་ཁུངས་ལུང་དུ་འདྲེན་མཁན་འགའ་མཐོང་རྒྱུ་འདུག།འདི་ལྟར་སོང་ན་གླིང་སྐྱེས་བུའི་རྣམ་སྒྲུང་གི་མ་རྐང་གི་མི་སྣ་དང་།ལོ་ཚིགས་ཀྱི་གནད་ལ་འགལ་བ་ཇེ་ཆེ་ཇེ་རྡིག་ཏུ་འགྲོ་བར་དོགས་ནས་ཀུན་ལ་དཔྱད་གཞི་ཙམ་ལགས།འགལ་བ་ཤོར་ཚད་ལྷ་མི་གཉིས་ལ་སྙིང་ནས་འཆགས།ཞེས་གླིང་དགའ་བ་སྨིན་དབུས་ཨ་དཀར་ཞེས་རི་བོང་གནམ་བརྡིབ་ཀྱི་སེམས་ཁུར་ཅན་དེས་བཀླགས་ཟིན་དུ་༢༠༡༧༨༦ལ་བྲིས།